Kwarteindstryd: Word die Sharks na die slagpale gelei? | Maroela Media
Het die Sharks, wat 11 Springbokke in die opdrafspan het, werklik geen kans nie?
Is die kloof tussen Nieu-Seeland en Suid-Afrika werklik só groot? Is die Nieu-Seelanders arrogant as hulle voorspel dat die Crusaders die Sharks met 20 punte sal klop?
Ongelukkig moet ŉ mens hiermee saamstem, veral as jy na die spanne se vertonings vanjaar kyk en ook die rekordboeke naslaan.
Die Crusaders het 17 van hul laaste 21 wedstryde teen die Sharks gewen. Hulle speel tuis, het ŉ dag ekstra rustyd gehad, is byna op volle sterkte en hul plaasvervangers behoort ŉ baie groter impak te maak wanneer die voete begin lood word.
Wanneer die spanne se vertonings in uitspeelwedstryde teen mekaar vergelyk word, is die prentjie nog donkerder, want die Crusaders het die Sharks in 2014 met 38-6 in die halfeindronde verslaan en in 2011 met 36-8 in ŉ uitspeelwedstryd getroef.
Hoekom is daar op die oog af só ŉ groot verskil tussen die spanne? Dit gaan, onder meer, oor bestendigheid of (in die Sharks se geval) die afwesigheid daarvan. Dan speel die Crusaders baie vinniger en is hul ondersteuning veel beter.
Die Crusaders het vanjaar 14 van hul 16 wedstryde gewen, 77 drieë gedruk en net 39 afgestaan.
Die Sharks het agt keer verloor (teen die Brumbies, Rebels, Lions, Stormers, Jaguares, Hurricanes en twee keer teen die Bulls).
Hulle kon, ondanks ŉ magdom talent en vaardighede, net 49 drieë druk en het 57 deurgelaat.
Waar lê die fout? By die afrigters? Is daar ŉ gebrek aan selfvertroue, is die spelpatroon te voorspelbaar?
Kan dit Saterdag reggestel word? Ja, niks is onmoontlik in rugby nie, maar dan sal dit een van Superrugby se grootste skokke wees.
Dan het die Springbokke ook ŉ kans om die All Blacks vanjaar in die Rugbykampioenskap te klop.
Verloor die Sharks, sal dit geen verrassing wees nie, maar van die kwelvrae van die Springbokafrigter, Rassie Erasmus, sal dalk beantwoord kan word.
15 David Havili, 14 Seta Tamanivalu, 13 Jack Goodhue, 12 Ryan Crotty, 11 George Bridge, 10 Richie Mo’unga, 9 Bryn Hall, 8 Kieran Read, 7 Matt Todd, 6 Jordan Taufua, 5 Samuel Whitelock (kaptein), 4 Scott Barrett, 3 Owen Franks, 2 Codie Taylor, 1 Tim Perry. Bank: 16 Andrew Makalio, 17 Wyatt Crockett, 18 Michael Alaalatoa, 19 Luke Romano, 20 Pete Samu, 21 Mitchell Drummond, 22 Mitchell Hunt, 23 Manasa Mataele.
15 Curwin Bosch, 14 Kobus van Wyk, 13 Lukhanyo Am, 12 André Esterhuizen, 11 Lwazi Mvovo, 10 Robert du Preez, 9 Louis Schreuder, 8 Dan du Preez, 7 Jacques Vermeulen, 6 Philip van der Walt, 5 Ruan Botha (kaptein), 4 Tyler Paul, 3 Thomas du Toit, 2 Akker van der Merwe, 1 Beast Mtawarira. Bank: 16 Chiliboy Ralepelle, 17 Juan Schoeman, 18 John-Hubert Meyer, 19 Hyron Andrews, 20 Wian Vosloo, 21 Cameron Wright, 22 Marius Louw, 23 Makazole Mapimpi.
Skeidsregter: Mike Fraser (Nieu-Seeland).
Assistentskeidsregters: Ben O’Keeffe en Brendon Pickerill (albei NS).
Verwagte weer: Mooiweer, maar koud (tussen 6°C en 15°C).
Voorspelling: Crusaders met 15 punte.
Hallo ouens, Pieter, help my reg. Ek het ‘n idee diere word na slagpale toe geneem, die Sharks dink ek is op pad na ‘n verwerkingsaanleg toe. Hehehe ….
Om in vandag se tye te spog met 11 Springbokke in die opdraf span beteken nie noodwendig dat jy die beste spelers in jou span het nie!